-----------------------------------------------------------------------
  4. การประกอบธุรกิจของกลุ่มธุรกิจหลัก (กลุ่มน้ำยางข้นและกลุ่มยางยืด) ส่วนที่ 1

  -----------------------------------------------------------------------

กลุ่มน้ำยางข้น :

(1) ลักษณะผลิตภัณฑ์หรือบริการ

(ก) ผลิตภัณฑ์หลัก

คือ น้ำยางพาราเข้มข้น (Concentrated Latex) ผลิต
โดยการนำเอาน้ำยางพาราสดมาแยกส่วนที่เป็นของเหลวอื่นและสารที่ไม่ใช่เนื้อยางบางอย่างออก
โดยกรรมวิธีผ่านเครื่องจักรกลปั่นแยกด้วยความเร็วสูง น้ำยางข้นที่ได้จะมีคุณสมบัติโดยทั่วไป คือ
มีความเข้มข้น 60% ของเนื้อยางแห้ง สามารถเก็บรักษาไว้ในสภาพของเหลวได้เป็นเวลานาน
และมีคุณสมบัติทางเคมีที่เหมาะสมกับการนำไปเป็นวัตถุดิบหลักในการผลิต ถุงมือแพทย์ ถุงมือยาง
ถุงยางอนามัย ฟองน้ำ หัวนมยาง เส้นด้ายยางยืด กาว ลูกโป่ง เป็นต้น

ปัจจุบัน บริษัทไทยรับเบอร์ลาเท็คซ์คอร์ปอร์เรชั่น (ประเทศไทย) จำกัด
(มหาชน)ได้ใบรับรองระบบคุณภาพมาตรฐาน ISO 9001 ปี 2000 และ ISO / IEC17025
(ห้องแล็บมาตรฐาน)
โดยเป็นบริษัทแรกในอุตสาหกรรมน้ำยางข้นของประเทศไทยที่ได้รับใบรับรองห้องแล็บมาตรฐานในการทดสอบน้ำยางพารา
นอกจากนี้ บริษัท ไทยรับเบอร์ลาเท็คซ์กรุ๊ป จำกัด ยังได้รับใบรับรองระบบคุณภาพมาตรฐาน ISO
9001 ปี 2000 และ ISO 14001

(ข) ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

บริษัทย่อยในกลุ่มน้ำยางข้นอยู่ระหว่างการได้รับสิทธิพิเศษทางภาษีจากการส่งเสริมการลงทุนตามพระราชบัญญัติส่งเสริมการลงทุน
พ.ศ.2520 สำหรับบริษัทฯ เสียภาษีเงินได้นิติบุคคลในอัตราร้อยละ 30 ในปี 2550
และได้รับสิทธิประโยชน์จากการเป็นบริษัทจดทะเบียนในตลาดหลักทรัพย์แห่งประเทศไทย
ทำให้เสียภาษีเงินได้นิติบุคคลในอัตราร้อยละ 25 ตามพระราชกฤษฎีกาฯ (ฉบับที่ 475) พ.ศ.2551
เป็นเวลา 3 รอบระยะเวลาบัญชี โดยเริ่มตั้งแต่ปี 2551 จนถึงสิ้นปี 2553

(2) การตลาดและภาวะการแข่งขัน

(ก) นโยบายและลักษณะการตลาด

1. กลยุทธ์การแข่งขันที่สำคัญ

- รับคำสั่งซื้อล่วงหน้าไม่เกิน 3 เดือน:
เพื่อให้คาดการณ์ต้นทุนได้ใกล้เคียงความเป็นจริงและตั้งราคาขายในระดับที่มีกำไรและแข่งขันได้
รวมทั้งช่วยวางแผนการผลิตได้อย่างดี

- การตั้งราคาขายที่มีกำไรและสามารถแข่งขันได้: การมีโรงงานกระจายอยู่ใน 3 ภาค คือ
ภาคใต้ ภาคตะวันออก และภาคตะวันออกเฉียงเหนือ
ซึ่งมีฤดูกาลของยางผลัดใบต่างกันจึงมีปัญหาการขาดแคลนวัตถุดิบน้อยกว่าผู้ผลิตที่มีโรงงานอยู่ในภาคเดียว
ทำให้สามารถควบคุมต้นทุนการผลิตได้อย่างมีประสิทธิภาพและเป็นผู้นำในการตั้งราคาขาย

- มีสินค้าจำหน่ายอย่างสม่ำเสมอและจัดส่งตรงตามกำหนด : จากการเป็นผู้ผลิตรายใหญ่สุดของโลก
ทำให้บริษัทสามารถจัดส่งสินค้าให้แก่ลูกค้าได้ตลอดปีตามกำหนด

- การประกันคุณภาพสินค้า : บริษัทจะผลิตน้ำยางข้นให้เป็นไปตามสูตรที่ลูกค้าต้องการ
หากไม่เป็นไปตามสูตร จะมีการปรับปรุงสินค้าให้ได้ตามความต้องการของลูกค้า

- การบริการหลังการขาย :
บริษัทฯได้มอบสินค้าและให้บริการแก่ลูกค้าด้วยความซื่อสัตย์และดูแลลูกค้าเป็นอย่างดีตลอดมา

  2. ลักษณะลูกค้า

ลูกค้าส่วนใหญ่เป็นลูกค้าที่ติดต่อซื้อ-ขายกันมานาน และมีความสัมพันธ์ที่ดีต่อกันเพราะบริษัทฯ
ได้ส่งมอบสินค้าและบริการแก่ลูกค้าด้วยความซื่อสัตย์ โดยให้ความช่วยเหลือและแก้ไขปัญหาต่างๆ
เมื่อลูกค้าต้องการ อีกทั้งมีความยืดหยุ่นในเรื่องของสินค้าขาดหรือเกิน

3. กลุ่มลูกค้าเป้าหมาย

กลุ่มลูกค้าเป้าหมาย คือ ผู้ผลิตผลิตภัณฑ์จากยาง ซึ่งใช้น้ำยางข้นเป็นวัตถุดิบในการผลิต เช่น
ถุงมือยาง เส้นด้ายยางยืด หัวนมยง ถุงยางอนามัย และที่นอนยางพารา เป็นต้น

4. การจำหน่ายและช่องทางการจัดจำหน่าย

สัดส่วนการจัดจำหน่ายในประเทศอยู่ที่ร้อยละ 60 ส่วนต่างประเทสอยู่ที่ร้อยละ 40
ลูกค้าต่างประเทศได้แก่ มาเลเซีย จีน ฝรั่งเศส เกาหลีใต้ฯ ในด้านช่องทางการจัดจำหน่าย
สัดส่วนจำหน่ายตรงถึงผู้ผลิตผลิตภัณฑ์ยางร้อยละ 70 ผ่านผู้นำเข้าร้อยละ 30
กลุ่มน้ำยางข้นกลุ่มน้ำยางข้นไม่มีความเสี่ยงจากการพึ่งพิงลูกค้ารายใหญ่เพราะไม่มีการขายให้แก่ลูกค้ารายใดรายหนึ่งในสัดส่วนที่สูงกว่าร้อยละ
30 ของรายได้

(ข) สภาพการแข่งขันในอุตสาหกรรม

  การเปลี่ยนแปลงที่สำคัญของลักษณะการประกอบธุรกิจหลัก

  กลุ่มน้ำยางข้น

ในปี 2553 เราเผชิญกับราคายางพาราที่มีการปรับตัวสูงขึ้นเป็นประวัติการณ์
โดยเฉพาะในช่วงท้ายของปี
เนื่องจากสภาวะการณ์ผิดปกติของภูมิอากาศที่มีการเปลี่ยนแปลงเกือบตลอดทั้งปี
ซึ่งส่งผลทำให้ราคายางพาราปรับตัวสูงขึ้น
ในขณะที่ความต้องการยางพาราจากอุตสหรรมยางล้อรถยนต์ได้เพิ่มขึ้นอย่างต่อเนื่องในปี 2553 นี้
โดยเฉพาะอย่างยิ่งช่วงครึ่งปีหลัง ความต้องการยางพาราของประเทศจีนยังคงมีอยู่สูง
ในขณะนี้ตัวเลขการบริโภคยางพาราของโลกในปี 2553 อยู่ที่ปริมาณ 10.09 ล้านตัน
เปรียบเทียบกับการบริโภคใน 2552 ที่ 9.287 ล้านตัน หรือเพิ่มขึ้นประมาณ 8%

ตามที่ได้กล่าวมาแล้วว่าปริมาณการผลิตยางพาราลดลงนั้นเกิดจากสภาพภูมิอากาศที่มีความแปรปรวน
ทำให้ราคายางปรับตัวสูงขึ้นและในขณะนี้ก็ยังไม่ทราบว่าราคาจะไปสิ้นสุด ณ ระดับใด ราคาในตลาด
TOCOM และตลาดซื้อขายยางพาราล่วงหน้าในภูมิภาคอื่นต่างปรับตัวสูงขึ้นเช่นกัน
ไม่เพียงแต่ตลาดซื้อขายยางพาราล่วงหน้าเท่านั้น
ตลาดซื้อขายสินค้าที่มีการส่งมอบจริงในประเทศราคาก็ปรับราคาสูงขึ้นมากกว่า 50% ในระหว่างปี
2553
ถึงแม้ว่าการปรับตัวเพิ่มขึ้นของราคายางพาราเกิดจากความต้องการยางพาราในอุตสาหกรรมรถยนต์ในทั่วโลก
แต่ปริมาณความต้องการยางพาราของประเทศจีนเป็นแรงผลักดันให้ปริมาณความต้องการมีสูงขึ้น
โดยในปี 2553 มีปริมาณการใช้ยางพาราอยู่ที่ 3.3 ล้านตัน และ
ส่วนใหญ่เป็นการความต้องการของยางแห้ง

เนื่องจากสภาวะภูมิอากาศที่แปรปรวนในรอบปี 2553 อาทิ
พายุฝนที่เกิดขึ้นทำให้เกิดน้ำท่วมหนักในหลายพื้นที่ของการปลูกยางในประเทศ
ทำให้ปริมาณวันการกรีดยางได้มีน้อยลงซึ่งส่งผลกระทบต่อผลผลิตน้ำยางสดที่ออกมามีน้อยและเกิดการขาดแคลนวัตถุดิบขึ้นตั้งแต่ช่วงต้นของปี
และ ยังคงขาดแคลนต่อเนื่องในช่วงที่เหลือของปีเช่นกัน
ถึงแม้ว่าตัวเลขความเสียหายของพื้นที่ปลูกยางพาราจะยังไม่ออกมาอย่างเป็นทางการ แต่
ก็ประมาณได้ว่าความเสียหายต่อผลผลิตยางพาราจะอยู่ที่ประมาณ 700,000 – 750,000 ตัน
ตลาดหลักของบริษัทยังคงเป็นกลุ่มลูกค้าในประเทศ
ในขณะที่ตลาดหลักในการส่งออกของบริษัทมีการเปลี่ยนแปลงจากตลาด ในประเทศมาเลเซีย เป็น
ตลาดในประเทศจีน
ผู้ประกอบการในอุตสาหกรรมถุงมือยางของประเทศมาเลเซียต่างมีการเปลี่ยนแปลงการใช้วัตถุดิบไปหาวัตถุดิบยางสังเคราะห์ที่มีราคาถูกกว่ามากขึ้น

ในปี 2553 ในอุตสาหกรรมดูเหมือนไม่มีการแปลี่ยนแปลงสักเท่าไหร่ มีเพียงโรงงานน้ำยางข้นเล็กๆ
เพียง 2 โรงที่เปิดดำเนินการ ในขณะที่บริษัท ก็ไม่ได้มีการขยายกำลังการผลิตเพิ่มเติม
อย่างไรก็ตามการที่บริษัทมีโรงงานผลิตน้ำยางข้น 9 โรงงาน และ เครื่องจักร 270 เครื่อง
รวมกับ กิจการในเครืออีก 3 กลุ่มธุรกิจ ภายใต้ชื่อ ไทยเท็คซ์
บริษัทยังคงเป็นผู้ผลิตน้ำยางข้นรายใหญ่ในประเทศไทยและโลก

  (ค) แนวโน้มภาวะอุตสาหกรรมและสภาพการแข่งขันในอนาคต

ในระหว่างปี 2553
ผู้ผลิตถุงมือยางพาราขนาดเล็กและกลางพบกับปัญหาราคาน้ำยางข้นและราคาน้ำมันซึ่งเป็นวัตถุดิบหลักสำคัญปรับตัวสูงขึ้น
บริษัทคาดว่าบริษัทเหล่านี้อาจจะมีแนวโน้มการเปลี่ยนแปลงการใช้วัตถุดิบไปบ้างจากราคาน้ำยางข้นปรับตัวสูงขึ้นและยังไม่มีสัญญาณใดที่จะชี้ให้เห็นว่าราคาจะลดลง
ในขณะที่ราคาขายถุงมือที่ผลิตจากยางพาราไม่สามารถปรับเพิ่มขึ้นได้มากพอที่จะครอบคลุมต้นทุนวัตถุดิบที่เพิ่มขึ้น
สำหรับผู้ผลิตถุงมือยางพารารายใหญ่ทั้งในประเทศและประเทศมาเลเซียได้เริ่มสายการผลิตผลิตถุงมือจากยางสังเคราะห์เนื่องจากราคาวัตถุดิบที่ถูกกว่า
บางรายได้เปลี่ยนไปใช้วัตถุดิบยางสังเคราะห์แล้ว 100%
อย่างไรก็ตามผู้ผลิตถุงมือยางพาราขนาดเล็กและกลางยังคงไม่สามารถปรับสายการผลิตเป็นยางสังเคราะห์ได้ทันทีเนื่องจากปัญหาการจัดหาวัตถุดิบยางสังเคราะห์
แต่ก็คงยังมีความพยายามในการเปลี่ยนแปลงต่อไป สำหรับการขายในปี 2553
บริษัทคาดการณ์ว่ายอดขายในประเทศยังคงอยู่ในระดับเดิม
และยอดขายในประเทศมาเลเซียก็เช่นกัน ในขณะที่ปริมาณการขายจะเพิ่มมากขึ้นจากประเทศจีน

สำหรับผู้ผลิตเส้นด้ายยางยืด
ประเทศไทยมีการใช้ยางพาราเพื่อผลิตเส้นด้ายยางยืดเพิ่มขึ้นมากในหลายปีที่ผ่านมา
ด้วยเหตุผลราคายางพาราที่ปรับตัวสูงขึ้นดังที่กล่าวมาแล้ว
เป็นสาเหตุให้ผู้ผลิตเส้นด้ายยางยืดไม่สามารถดำเนินธุรกิจได้อย่างราบรื่นในปีนี้
ถึงแม้ว่าราคาวัตถุดิบเป็นยังคงเป็นอุปสรรคแต่ก็คาดการณ์ว่าผู้ผลิตเส้นด้ายจะยังคงสามารถรักษาตลาดให้เติบโตได้ในระดับเดิมในปี
2554 ที่จะมาถึงนี้ ได้มากกว่าผู้ผลิตถุงมือยางพารา ในปี 2553
กลุ่มผู้ผลิตเส้นด้ายยางยืดไม่มีการขยายตัว
ยกเว้นเพียงผู้ผลิตรายเล็กเพียงรายเดียวที่เริ่มดำเนินการผลิตหลังจากหยุดการผลิตไปเมื่อ 2-3
ปีก่อนภายใต้ชื่อบริษัทใหม่
บริษัทคาดการณ์ว่าความต้องการน้ำยางข้นในธุรกิจเส้นด้ายยางยืดจะยังคงไม่เปลี่ยนแปลง
ดังนั้นอาจจะสรุปได้ว่าตลาดในประเทศอยู่ในช่วงอิ่มตัวและการเพิ่มขึ้นของยอดขายยังทำได้ยาก
ด้วยเหตุนี้บริษัทจึงเปลี่ยนแปลงกลยุทธ์การตลาดให้มุ่งเน้นไปยังการส่งออก
โดยเฉพาะการขยายตัวในประเทศจีนที่ตลาดมีการขยายตัวอย่างมาก

การบริโภคยางพาราของประเทศจีน ถูกคาดว่าจะเพิ่มขึ้นประมาณ 9% หรือ มาอยู่ที่ 3.6 ล้านตัน
ประเทศอินเดียจะเพิ่มขึ้นมาอยู่ที่ 0.99 – 1.00 ล้านตัน ในปี 2553 และ
การบริโภคยางพาราของโลกจะเพิ่มขึ้นมาอยู่ที่ 11.00 ล้านตัน ในปี 2554
อย่างไรก็ตามการบริโภคของอุตสาหกรรมหลักยังคงเป็นอุตสาหกรรมการผลิตล้อรถโดยการใช้ยางพาราแห้ง
ในขณะที่ปริมาณการใช้น้ำยางข้นยังคงไม่มีความต้องการเพิ่มขึ้น

ประเทศมาเลเซียยังคงเป็นประเทศที่มีการนำเข้าน้ำยางข้นจากประเทศไทยมากที่สุด
ถึงแม้ว่าปริมาณการนำเข้าจะไม่เพิ่มขึ้น
เนื่องจากผู้ผลิตถุงมือยางพาราของประเทศมาเลเซียพบกับอุปสรรคอย่างมากในปีนี้ และ
โรงงานถุงมือหลายโรงงานได้เปลี่ยนสายการผลิตไปใช้วัตถุดิบยางสังเคราะห์ในการผลิตถุงมือ
ถึงแม้ว่าราคาน้ำยางข้นจะสูงขึ้นแต่ผู้ผลิตสินค้ายางพาราในประเทศมาเลเซียก็ยังคงนำเข้าน้ำยางข้นจากประเทศไทย
เนื่องจากต้องการแหล่งวัตถุดิบที่สามารถป้อนวัตถุดิบให้อย่างแน่นนอน
โดยการทำสัญญาซื้อระยะยาวตลอดปี แต่อย่างไรก็ตามในปี 2553
ปริมาณขายที่ผู้ผลิตไทยสัญญาว่าจะส่งมอบก็ลดลงกว่าปีก่อน

การนำเข้าน้ำยางข้นเพื่อการบริโภคของประเทศจีนมีอัตราที่เพิ่มขึ้นตามหลังประเทศมาเลเซียอย่างกระชั้นชิด
ดังนั้นกลยุทธ์ของบริษัทมีเป้าหมายที่จะเพิ่มปริมาณการขายในประเทศจีนให้มากขึ้นกว่าหลายปีที่ผ่านมา

ถึงแม้ว่าความต้องการยางพาราของโลกถูกคาดการณ์ว่าจะเพิ่มขึ้น และ
ราคาขายก็ยังคงปรับตัวสูงขึ้น ทำให้ปี 2554 เป็นอีกปีหนึ่งที่มีความท้าทายสำหรับธุรกิจน้ำยางข้น

(3) การจัดหาผลิตภัณฑ์

(ก) ลักษณะการจัดหา

กลุ่มน้ำยางข้นมีโรงงานรวม 9 โรงงาน กระจายที่ตั้งในภาคตะวันออก 4 โรงงาน ภาคใต้ 4
โรงงาน ภาคตะวันออกเฉียงเหนือ 1 โรงงาน รวมแล้วมีกำลังการผลิตประมาณ 256,000 ตันต่อปี
นอกจากนี้ยังมีการทำสัญญาซื้อขายกับโรงงานพันธมิตรอีกจำนวน 3 แห่ง
จัดได้ว่าทางกลุ่มเป็นผู้ผลิตที่มีโรงงานและกำลังการผลิตมากที่สุดของโลก

ทางกลุ่มฯมีนโยบายการผลิตที่สำคัญ คือ ผลิตตามสูตรที่ลูกค้าต้องการ
และทำให้น้ำยางข้นสามารถรักษาความเข้มข้นตามมาตรฐานให้ได้นานที่สุด ในการจัดหาวัตถุดิบหลัก
คือ น้ำยางพาราสด จัดซื้อจากประเทศไทย ร้อยละ 100 โดยรับซื้อจากชาวสวนจำนวนมาก
และจุดรับซื้อของบริษัท ซึ่งปัจจุบันมีประมาณ 90 จุด กระจายตามพื้นที่ใกล้โรงงาน
เพื่อให้ได้วัตถุดิบในราคาต่ำ สำหรับวัตถุดิบรอง คือสารเคมีเพื่อรักษาสภาพน้ำยาง
จัดซื้อจากในประเทศ ร้อยละ 100 ผู้จำหน่ายในประเทศมีประมาณ 15 ราย ในด้านการจัดซื้อ
กลุ่มน้ำยางข้นไม่มีความเสี่ยงจากการพึ่งพิงผู้จัดจำหน่ายรายใหญ่
เพราะไม่มีการซื้อจากผู้จัดจำหน่ายรายใดรายหนึ่งในสัดส่วนที่สูงกว่าร้อยละ 30 ของยอดซื้อรวม
ในปี 2553 ราคาซื้อน้ำยางพาราสดเพิ่มขึ้นในสัดส่วนร้อยละ 76.41 จากปีก่อน

(ข) ผลกระทบต่อสิ่งแวดล้อม

กลุ่มน้ำยางข้นได้ทำการผลิตโดยตระหนักถึงผลกระทบต่อสิ่งแวดล้อม ในช่วงระยะเวลา 3 ปีที่ผ่านมา
ได้จัดสรรเงินเพื่อการลงทุนและเป็นค่าใช้จ่ายเกี่ยวกับบ่อน้ำเสีย จำนวนเงินรวม 17.03 ล้านบาท
เพื่อให้ระบบการควบคุมสิ่งแวดล้อมเป็นไปตามกฎหมายและมาตรฐานสากล
สำหรับในระบบบำบัดน้ำทิ้งทางกลุ่มสามารถควบคุมค่า BOD
ให้อยู่ในระดับต่ำกว่ามาตรฐานของกระทรวงอุตสาหกรรม ในช่วงระยะเวลา 3 ปีที่ผ่านมา
ไม่มีปัญหาสิ่งแวดล้อม

กลุ่มเส้นด้ายยางยืด :

(1) ลักษณะผลิตภัณฑ์หรือบริการ

(1) ผลิตภัณฑ์หลัก

คือ เส้นด้ายยางยืด (Rubber Thread) วัตถุดิบสำคัญ คือ น้ำยางข้น
ผลิตภัณฑ์ที่ได้ส่วนใหญ่จะใช้ในอุตสาหกรรมสิ่งทอ
โดยลูกค้าซื้อเส้นยางยืดไปเป็นวัตถุดิบในการประกอบสิ่งทออีกต่อหนึ่ง
โดยนำไปทอกับเส้นใยโพลีเอสเตอร์เพื่อให้กลายเป็นแถบ Elastic สำหรับเสื้อผ้าสำเร็จรูป เช่น
ชุดชั้นในสุภาพสตรี ขอบเอวกางเกงยืด ขอบถุงเท้า เป็นต้น

(ข) ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

ผลิตภัณฑ์ที่ใช้ทดแทนเส้นยางยืดธรรมชาติได้ก็คือเส้นด้ายยางสังเคราะห์
ซึ่งถ้าหากราคาของเส้นใยสังเคราะห์มีราคาถูกลงถึงระดับหนึ่งก็จะทำให้ลูกค้าหันมาใช้เส้นด้ายยางสังเคราะห์แทนเส้นด้ายยางยืดที่ทำจากยางธรรมชาติ
อย่างไรก็ตามในปัจจุบัน กลุ่มลูกค้าที่ใช้สินค้าทั้งสองประเภทค่อนข้างแบ่งแยกกัน

  (2) การตลาดและภาวการณ์แข่งขัน (ก) นโยบายและลักษณะการตลาด

1. กลยุทธ์การแข่งขันที่สำคัญ

- สามารถรองรับความต้องการของลูกค้าได้ทั้งรายเล็กและรายใหญ่

- สร้างความมั่นใจให้แก่ลูกค้าด้วยการส่งมอบสินค้าตามกำหนด

  - มีการบริการหลังการขาย โดยมีตัวแทนประจำท้องถิ่นดูแลรักษาตลาด

  - การรับประกันคุณภาพสินค้าจนส่งถึงผู้บริโภค

  2. การจำหน่ายและช่องทางการจำหน่าย

สัดส่วนการจำหน่ายในประเทศอยู่ที่ร้อยละ 6 ของยอดขายรวม บริษัทฯ
จะจำหน่ายตรงถึงผู้ใช้และผ่านตัวแทนจำหน่าย สำหรับตลาดต่างประเทศ
มีสัดส่วนการจำหน่ายสูงถึงร้อยละ 94 ของยอดขายรวม โดยจัดจำหน่ายผ่านผู้จัดจำหน่ายในท้องถิ่น
ตลาดที่สำคัญ ได้แก่ จีนและประเทศแถบเอเชียใต้

(ข) สภาพการแข่งขันในอุตสาหกรรม อุตสาหกรรมเส้นด้ายยางยืด
เป็นอุตสาหกรรมต่อเนื่องจากน้ำยางข้น จัดอยู่ในประเภทผลิตภัณฑ์จากยาง
โดยเป็นสินค้ากึ่งสำเร็จรูปของอุตสาหกรรมสิ่งทอ บริษัทเป็นผู้ผลิตรายใหญ่อันดับต้นๆ
ของประเทศจากจำนวน 5 ราย
คู่แข่งขันส่วนใหญ่เป็นผู้ผลิตในประเทศและผู้ผลิตในประเทศมาเลเซีย ในปี 2553
ประมาณการความต้องการใช้ยางยืดคาดว่าทรงตัวหรือเพิ่มขึ้น เนื่องจากสภาพเศรษฐกิจที่ดีขึ้น และ
การเปิด เขตการค้าเสรี ไทย- จีนที่จะมีสินค้าที่ไม่ต้องเสียภาษีนำเข้าไปในจีนเพิ่มขึ้นในปี 2553

(3) การจัดหาผลิตภัณฑ์ (ก) ลักษณะการจัดหา

บริษัท เวิลด์เฟล็กซ์ จำกัด (มหาชน) มีโรงงานตั้งอยู่ในจังหวัดระยอง มีกำลังการผลิตเต็มที่
19,940 ตันต่อปี นโยบายการผลิตที่สำคัญคือ ผลิตสินค้าตามที่ลูกค้าต้องการ
โดยใช้วัตถุดิบที่มีอยู่ในประเทศ การจัดหาวัตถุดิบหลัก คือ น้ำยางข้น บริษัทจัดซื้อในประเทศทั้งหมด
โดยซื้อจากบริษัทที่เกี่ยวข้องกัน ซึ่งเป็นการประกันได้ว่าบริษัทจะมีวัตถุดิบใช้ตลอดปี
สำหรับสารเคมีบริษัทซื้อโดยผ่านผู้นำเข้าจากต่างประเทศเป็นส่วนใหญ่

(ข) ผลกระทบต่อสิ่งแวดล้อม

ในกระบวนการผลิตจะต้องมีระบบการบำบัดน้ำก่อนทิ้ง
บริษัทได้ใช้ระบบบำบัดน้ำใช้ในขบวนการผลิตเป็นการถาวร นอกจากนี้ ยังมีกระบวนการนำสารเคมี
บางส่วนกลับมาใช้ ในกระบวน การผลิตได้อีก เพื่อลดปริมาณสารเคมี
ทำให้ขบวนการบำบัดมีประสิทธิภาพ ช่วยลดมลภาวะเกี่ยวกับน้ำเสีย
พร้อมกับลดค่าใช้จ่ายสาธารณูปโภค ในช่วงระยะเวลา 3 ปีที่ผ่านมา ไม่มีปัญหาสิ่งแวดล้อม

(4) งานที่ยังไม่ได้ส่งมอบ ไม่มี